Антоанета Стефанова

Антоанета Андонова Стефанова е българска шахматистка, десета световна шампионка по шахмат (2004 – 2006), европейска шампионка (2002), втора световна шампионка по ускорен шахмат (2012 – 2014), състезател на шахматен клуб Локомотив (София). Тя представя България на 13 шахматни олимпиади от 1992 до 2016 г. Член е на треньорската комисия на ФИДЕ.  Антоанета Стефанова е единствената българка, която е била световна шампионка по шахмат за жени. Тя е народен представител от парламентарната група на „Има такъв народ“ в XLV народно събрание и XLVI народно събрание.

Биография 
Родена е на 19 април 1979 г. в София. Започва да се занимава с шахмат на 4-годишна възраст като първите уроци получава от баща си Андон Стефанов. На 7 години е шампионка на София, а първата престижна награда получава през 1989 г., когато става световна шампионка по шахмат за девойки до 10-годишна възраст. След това става европейска шампионка по ускорен шахмат за девойки до 14-годишна възраст.

От 1994 г. Стефанова е гросмайстор за жени. През 2002 г. печели Европейското индивидуално първенство по шахмат за жени във Варна. Същата година става първата и единствена българка, носител на най-високото звание – международен гросмайстор при мъжете. В световната ранглиста за януари 2003 г. Стефанова достига най-доброто си 229-то място като се изкачва до втора позиция измежду жените след Юдит Полгар.

Най-силната година в кариерата на Антоанета е 2004 г., когато тя печели силния гросмайсторски турнир в Джакарта и става 3-та на Европейското първенство в Дрезден.

На 5 юни 2004 г. Антоанета Стефанова побеждава на финала за световната титла по шахмат за жени рускинята Екатерина Ковалевская, след като общият резултат след трите партии е 2,5 на 0,5 в полза на българката. Така на 25 години става десетата световна шампионка по шахмат за жени. Притежава титлата до 2006 г.

От 1992 до 2010 г. участва на девет шахматни олимпиади за жени, където изиграва 84 партии (33 победи, 38 равенства и 13 загуби) и спечелва за България 52 точки. През 2000 г. става единствената българка, участвала в шахматна олимпиада за мъже като печели 3 точки от 7 партии (+2,=2,-3).

През 2011 г. Стефанова става носител на женската Европейска клубна купа с руския отбор АВС от Краснотуринск. Бившата световна и европейска шампионка постига 4,5 точки от 6 възможни без нито една загуба, като побеждава тогавашната световна шампионка китайката Хоу Ифан. Печели сребърен и бронзов медал от Европейско първенство по шахмат.

На 3 юни 2012 г. Антоанета Стефанова печели възобновеното световно първенство по ускорен шахмат за жени в Батуми, Грузия и става втората световна шампионка по ускорен шахмат след унгарката Юдит Полгар (1992) .

През декември 2012 година е световна вицешампионка след като губи финала за световната титла от украинката Анна Ушенина в руския град Ханти-Мансийск при равностойна игра – 2:2 в редовните партии и 0,5:1,5 в двете партии от тайбрека, продължили 89 и 94 хода.

От 1989 до март 2018 г. са записани 1656 нейни партии. От 1279 официални срещи има 492 победи, 492 ремита и 283 загуби. Постигнатата резултатност 58,2 % я нарежда непосредствено след Гата Камски (58,8 %), пред Милан Матулович (58 %), Веселин Топалов (57,9 %), водачката в световната ЕЛО класация на ФИДЕ при жените за всички времена Юдит Полгар (57,8 %), Франк Маршал (57,5 %), Роберт Хюбнер (57,2 %) и Рихард Рети (57,1 %).

На 22 ноември 2004 г. Стефанова става най-младият носител на званието „Почетен гражданин на Пловдив“.

Антоанета е завършила икономика. Говори английски, руски и испански език, а ползва още френски, италиански и сърбохърватски.

Народен представител е в XLV и XLVI народно събрание от парламентарната група на ИТН.

На 28 април 2021 г., президентът Румен Радев връчва на Има такъв народ втория проучвателен мандат за съставяне на правителство. Антоанета Стефанова, която е кандидатът на партията за министър-председател, връща мандата още при получаването му с мотива, че партиите на протеста нямат достатъчно гласове за съставяне на правителство и подчертава категоричното нежелание за влизане в коалиция с ГЕРБ, БСП и ДПС.

Отличия 
Световно индивидуално първенство за жени:
  – 2004 г.
  – 2012 г.

Световно първенство по ускорен шахмат за жени:
  – 2012 г.

Световни интелектуални игри:
  – 2016 г.

Европейското индивидуално първенство за жени:
  – 2002 г.
  – 2011 г.
  – 2010 г.

Европейска клубна купа за жени:
  – 2011 г.

Световна шампионка по шахмат за девойки до 10-годишна възраст:
  – 1989 г.

Европейски шампионат по ускорен шахмат за девойки до 14-годишна възраст:
  – 1993 г.

Избрани партии 
Антоанета Стефанова има победи срещу едни от най-силните шахматистки в света – световните шампионки Джу Чън, Мая Чибурданидзе, Александра Костенюк, Анна Ушенина, Хоу Ифан, призьорката в ранг-листата на ФИДЕ Хъмпи Конеру, Екатерина Ковалевская и др.

Източници

Външни препратки 
 Профил на Антоанета Стефанова на chessbgnet.org
  Chess DB: Antoaneta Stefanova 
  Профил във ФИДЕ
  10 критични ситуации
  Партии на Стефанова на chessgames.com
  Класация на ФИДЕ „Top 100 Women January 2013“
  Класация на ФИДЕ „Federations Ranking – Bulgaria (Active players) Only Women“
 Dnes.bg
 Sportni.bg

Български шахматистки
Почетни граждани на Пловдив